যুদ্ধকালীন সময়ের স্মৃতিচারণ করে তিনি বলেন, তৎকালীন পশ্চিমবঙ্গের আকাশবাণী বেতার থেকে সংবাদ পরিক্রমায় দেবদুলাল বন্দোপাধ্যায় মুক্তিযুদ্ধের খবরাখবর প্রচার করে মুক্তির সেনানীদের দেশ স্বাধীন করতে ভূমিকা রেখেছিলেন। ১৯৭৫ সালে বঙ্গবন্ধুর হত্যার পর প্রকৃত মুক্তিযোদ্ধাদের হত্যা নির্যাতন অত্যাচার শুরু হয়, যা আজ পর্যন্ত চলমান। বঙ্গবন্ধুকে হত্যার পর মুক্তিযোদ্ধাদের নির্যাতন ভোগ করতে হয়েছে। বোয়ালখালী সার্কেলের অফিসার এনামুল হক মুক্তিযোদ্ধা সুজিত নাগকে ধরে নিয়ে নির্যাতন চালায়। এরপর নিয়ে যায় কুমিল্লা ক্যান্টনমেন্টে। সেখান থেকে বঙ্গবীর কাদের সিদ্দীকি তাকে উদ্ধার করেন। এরপর তিনবার জেল খাটতে হয়েছে, আরও অনেকবার হুলিয়া জারির কারণে এলাকা ছেড়ে পালিয়ে থাকতে হয়। এমনকী ৭৪ সালেও মুক্তিযুদ্ধ বিরোধীরা প্রকৃত মুক্তিযোদ্ধাদের নির্যাতন করিয়েছে ভুল তথ্য দিয়ে। প্রকৃত মুক্তিযোদ্ধাদের চিহ্নিত করে তাদেরকে ঘায়েল করতেই ঘরে অস্ত্র রয়েছে-এমন মিথ্যা তথ্য দিয়ে অনেক মুক্তিযোদ্ধাদের ঘরে পর্যন্ত থাকতে দেয়নি।